Novotný, Viliam, poslanec NR SR (2015-12-15):
Ďakujem pekne. Vážená pani podpredsedníčka Národnej rady, vážené dámy, vážení páni, ja vám chcem všetkým veľmi pekne poďakovať, ktorí ste vystúpili k tomuto poslaneckému návrhu zákona, ktorí ste ho podporili faktickými poznámkami. Je to také príjemnejšie, keď teda vnímam, že tento poslanecký návrh zákona má podporu mojich kolegov v pléne Národnej rady. Trochu ma mrzí, že som nepočul podporné stanovisko zo strany najsilnejšieho poslaneckého klubu, ale možno ho vyjadria v hlasovaní. Moja druhá poznámka, ktorú chcem povedať k rozprave, je, že nie som v konflikte záujmov, keď predkladám tento poslanecký návrh zákona. Nie preto, že by pre mňa nebolo cťou byť dobrovoľným darcom krvi, ako chirurg sa krvi nebojím, ale, žiaľ, som zdedil zvýšenú zrážanlivosť, takže no mohol som niečo lepšie po rodičoch zdediť, takže darovať krv, žiaľ, nemôžem. O to viac ale podporujem týchto statočných ľudí, ktorí sú darcami krvi. A moja tretia technická poznámka aj k tomu, čo tu povedal pán poslanec Lipšic vo faktickej poznámke. Keď sa rozprávam o týchto návrhoch v priebehu tohto funkčného obdobia, či už s dobrovoľnými darcami krvi, alebo aj s predstaviteľmi Slovenského Červeného kríža, zachytávam také dve zásadné alebo základné reakcie. Tá jedna je taká, ktorá tu už aj odznela, že veď sú to dobrovoľní darcovia krvi. Slovo „dobrovoľní“ znamená, že nemajú žiadne výhody, nesmú mať žiadne výhody. Mnohí sa odvolávajú aj na medzinárodnú chartu darcovstva krvi, podľa ktorej nemajú mať žiadne výhody títo ľudia. A tá druhá skupina, tá sa aj zo strany dobrovoľných darcov krvi dožaduje určitých výhod, určitého zvýhodnenia, ale nie v zmysle, že chcú na tom profitovať, ale že chcú mať nejaké morálne zadosťučinenie za túto záslužnú činnosť, či už sa to týka bezplatnej mestskej hromadnej dopravy, či už sa to týka nejakého daňového bonusu. Hovorili sme o tom, že by mali dostať nejaké zvýhodnenie cez Zákonník práce, alebo hovorilo sa aj o tom, že by mali dostať, ja neviem, vyššiu hodnotu stravnej jednotky po dobrovoľnom darovaní krvi formou stravného lístka. Ja som nešiel do týchto riešení, pretože takisto si uvedomujem to, že dobrovoľnosť treba zanechať dobrovoľnosťou. To nemá byť o tom, že ten, kto dobrovoľne daruje krv, dostane hneď nejakú výhodu. Preto prichádzam s týmto poslaneckým návrhom zákona, pretože tento zostáva s riešeniami v rámci rezortu zdravotníctva. Dámy a páni, krv, ktorú dobrovoľní darcovia krvi dávajú, a krvné produkty, ktoré sa z nej pripravujú, sú využité v zdravotníctve, sú využité na záchranu ľudských životov, sú využité pri náročným operáciách. Nie je možné poskytovať zdravotnú starostlivosť bez krvi a krvných produktov, ktoré máme k dispozícii v krvnej banke. Čiže zdravotníctvo túto krv existenčne potrebuje na to, aby zachraňovalo životy a vracalo zdravie ľuďom. Je preto normálne, aby títo ľudia získali určité poďakovanie zo strany zdravotníctva. Neberte to ako výhody, ale ako poďakovanie, že keď pôjdu k lekárovi a budú mať predpísaný recept, tak nezaplatia ten poplatok v lekárni. Smiešne. Ale keď náhodou budú chorí a budú musieť využiť dopravnú zdravotnú službu, tak nezaplatia ten malý poplatok, ktorý za jeden kilometer je. Je to naozaj symbolické. Pretože nepredpokladám, že niekto uvažuje v dvadsiatich rokoch s tým, že budem dobrovoľný darca krvi, lebo keď raz v päťdesiatke budem potrebovať odviezť sanitkou, tak nebudem musieť zaplatiť poplatok. Toto je už až smiešne, takáto hyperbola. To isté ochranný limit na doplatky za lieky. Ako som už demonštroval, vzťahoval by sa na veľmi, veľmi majú skupinu z tých 90-tisíc dobrovoľných darcov krvi, ktorí sú nositeľmi striebornej Jánskeho plakety. Alebo sú to zdraví ľudia a neužívajú lieky predpísané na recept, alebo len minimálne, alebo sú chorí, ale už sú v dôchodkovom veku. Čiže tá medzera medzi tými, ktorí sú darcovia krvi, majú minimálne striebornú Jánskeho plaketu alebo boli a majú striebornú Jánskeho plaketu a ešte nie sú dôchodcovia, je naozaj, tá medzera je veľmi malá, čo sa týka skupiny týchto darcov krvi, na ktorých by sa toto opatrenie vzťahovalo. A, dámy a páni, že to bude znamenať v tomto prípade náklad pre zdravotné poisťovne, prepáčte. A krv, ktorú dávajú dobrovoľní títo darcovia krvi, nepomáha náhodou zachraňovať životy a vracať zdravie poistencom týchto zdravotných poisťovní, ktorí platia zdravotné poistenie? Takže nepredpokladám, že nejaký dvadsiatnik začne uvažovať o tom, že budem darovať krv preto, aby som mal minimálne striebornú Jánskeho plaketu, lebo čo keď budem chorý skôr, ako budem v dôchodku, a vtedy by sa na mňa mohol vzťahovať ochranný limit na doplatky za lieky. Nemyslím si, že niekto s takouto špekuláciou ide do tejto nádhernej altruistickej činnosti, ktorou darovanie krvi je. Takže zároveň chcem povedať len toľko, ďakujem veľmi pekne za podporu, ktorú ste mi vyjadrili v rozprave k tomuto poslaneckému návrhu zákona, a verím, že túto podporu vyjadríte aj vo svojom hlasovaní. Ďakujem veľmi pekne za pozornosť.